RÅDETS FORORDNING (EF) Nr. 27/1999 af 21. december 1998 om autonome og midlertidige foranstaltninger for præferencehandelsordninger med Polen, Ungarn, Slovakiet, Tjekkiet, Rumænien og Bulgarien for visse forarbejdede landbrugsprodukter
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til forslag fra Kommissionen,
under henvisning til akten vedrørende Østrigs, Finlands og Sveriges tiltrædelse, og
ud fra følgende betragtninger:
I afventning af tilpasningen af protokol nr. 3 til Europaaftalerne med Polen, Ungarn, Slovakiet, Tjekkiet, Rumænien og Bulgarien (1) er Rådets forordning (EF) nr. 656/98 (2) blevet vedtaget for indtil den 31. december 1998 at bibeholde de indrømmede præferencer og således modvirke de mulige handelsforstyrrende virkninger af udvidelsen af Fællesskabet og gennemførelsen af resultaterne af Uruguay-runden på de nævnte landes udførsel til Fællesskabet;
forhandlingerne med de pågældende lande om indgåelse af tilpasningsprotokoller om tilpasning af handelsanliggender i Europaaftalerne, i det følgende benævnt tilpasningsprotokoller, er blevet afsluttet, og nye protokoller nr. 3 er blevet paraferet; procedurerne for den formelle vedtagelse af tilpasningsprotokollerne er i gang; tidsplanen for den formelle vedtagelse vil muligvis betyde, at ikke alle tilpasningsprotokoller vil kunne træde i kraft den 1. januar 1999; derfor bør indrømmelserne forlænges autonomt indtil den 31. december 1999 -
UDSTEDT FØLGENDE FORORDNING:
Artikel 1
1. Fra 1. januar til 31. december 1999 anvendes de i bilag I anførte toldkontingenter og præferencetoldsatser ved indførsel af de i samme bilag anførte varer med oprindelse i Polen, Ungarn, Slovakiet, Tjekkiet, Rumænien og Bulgarien. Ved beregning af de nedsatte landbrugselementer og den nedsatte tillægstold, der gælder ved indførsel til Fællesskabet, anvendes de basisbeløb, som er anført i bilag II.
2. Fra 1. januar til 31. december 1999 opkræves for de forarbejdede landbrugsprodukter med oprindelse i Polen, Ungarn, Slovakiet, Tjekkiet, Rumænien og Bulgarien, der er anført i bilag III, den i samme bilag fastsatte told.
Artikel 2
Kommissionen kan i overensstemmelse med bestemmelserne i artikel 16 i Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter (3) suspendere den autonome anvendelse af de foranstaltninger, som er fastsat i udkastene til protokoller nr. 3 til fordel for de i artikel 1 nævnte lande, hvis disse lande ikke anvender gensidige foranstaltninger til fordel for Fællesskabet.
Artikel 3
1. De indrømmelser for handelen med forarbejdede landbrugsprodukter, der er fastsat i tilpasningsprotokollerne med de i artikel 1 nævnte lande, erstatter de indrømmelser, der er fastsat i de tilsvarende bilag til denne forordning:
a) fra den 1. januar 1999, for så vidt angår de lande, for hvilke tilpasningsprotokollerne træder i kraft på denne dato
b) fra datoen for ikrafttrædelse af den tilsvarende tilpasningsprotokol, for så vidt angår de lande, for hvilke tilpasningsprotokollerne træder i kraft efter den 1. januar 1999.
2. Gennemførelsesbestemmelserne til de i denne forordning fastsatte foranstaltninger anvendes også for de tilsvarende foranstaltninger i tillægsprotokollerne.
Artikel 4
Kontingenterne i bilag I til denne forordning administreres af Kommissionen i overensstemmelse med bestemmelserne i Kommissionens forordning (EF) nr. 1460/96 af 25. juli 1996 om gennemførelsesbestemmelser for præferencehandelsordningerne for visse varer fremstillet af landbrugsprodukter, jf. artikel 7 i Rådets forordning (EF) nr. 3448/93 (4).
Artikel 5
Denne forordning træder i kraft på dagen efter offentliggørelsen i De Europæiske Fællesskabers Tidende.
Den anvendes fra den 1. januar 1999.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. december 1998.